Sants i barris veïns 
5.000 exemplars 
distribució gratuïta 
mensual 
maig 2008 


Ba r r i Santsïor: 


5 

Cfl 

ro 



periòdic de comunicació popular 


EL'NO'DEL DISTRICTE 

El Districte de Sants-Montjuïc no cedeix 
l’espai de l’Espanya Industrial per a la 
Festa Major Alternativa. L’Assemblea de 
Barri opina sobre la decisió de 
Josep Sans, gerent del Districte. 

Pàgines 215 



ÚLTIMA HORA 


El Franki de Terrassa 
ingressa a la Model 



Un moment de la concentració de suport a la presó Model de Barcelona. ALBERT GARCÍA 


L’activista terrassenc va ser detingut el 
dilluns 28 d’abril acusat d’atemptat a 
l’autoritat i ultratge a la bandera espa¬ 
nyola. Els fets es remunten a la festa 
major de Terrassa del 2002, quan du¬ 


rant una cercavila el jove va despenjar 
una insígnia espanyola. Un jutge ha 
desestimat el recurs que va interposar 
contra la condema de dos anys i vuit 
mesos de presó. 


la burxa celebra el seu 
10è aniversari 



«En nom de les persones que fundà¬ 
rem la burxa, vull felicitar l’equip ac¬ 
tual per fer-la arribar més enllà del que 
nosaltres imaginàvem», declarava Ro¬ 
ger Sànchez Amat en un moment del 
sopar d’aniversari. Al parlament d’en 
Roger li van seguir els aplaudiments i 
els pastissos d’aniversari -ja que n’hi 
havia més d’un-, i les membres de la 
burxa que es trobaven presents van bu¬ 
far les 10 espelmes i van demanar 10 
anys més de comunicació popular per 
al barri de Sants. 

Poc abans, Laia Sànchez Amat, una 
de les membres de la burxa, donava les 
gràcies als més de 50 assistents que 


s’havien acostat a celebrar una data tan 
assenyalada. «L’aniversari va ser al 
març», explicava la Laia, «però volíem 
fer-ho bé i per això hem trigat tant a 
convocar el sopar». I és que els darrers 
mesos no han estat gaire fàcils per al 
periòdic santsenc, que des de l’agost 
passat fa una crida al barri per aug¬ 
mentar els seus efectius humans. 

Tanmateix, la nit del dissabte 19 d’a¬ 
bril tot era alegria; 10 anys de projecte 
voluntari són una prova de compromís 
i consolidació, i, per si fóra poc, la cri¬ 
da comença a donar fruits i la burxa es¬ 
trena nous coordinadors de secció a 
més de nova maqueta. Pàgina 5 


La Zona Franca 
acollirà una central 
tèrmica altament 
contaminant 



A dalt a la dreta: pancarta contra la incineradora. Sobre aquestes línies, foto aèrea del polígon on se situarà. ESTER RAMS / ARXIU 


Ja fa uns mesos que ha aparegut una 
pancarta a la frontera entre Sants i 
l’Hospitalet. La pancarta recull 
l’oposició de la Federació d’Associa¬ 
cions de Veïns de l’Hospitalet a la 



Joao Stedile 

Entrevista al portaveu del 
Moviment Sense Terra de Brasil 
(MST). Pàgina 12 


construcció d’una central tèrmica a la 
Zona Franca. 

L’aprovació silenciosa d’aquest 
projecte ha deixat fora de joc una pla¬ 
taforma que, des des fa anys, s’oposa 


En moviment_ 

Reflexions 
sobre l’exercici 
de la sobirania 

PÀGINA 8 

El col·lectiu La Fàbrica va organitzar 
unes jornades de debat entorn de l’au¬ 
todeterminació, que van aplegar gent 
de diferents col·lectius de l’esquerra 
independentista anticapitalista. 


a aquesta central per l’agreujament de 
la contaminació que suposarà. 

la burxa ha volgut saber quins inte¬ 
ressos hi ha darrere i quins efectes pot 
tenir per al veïnat. Pàgina 3 


Arreu_ 

La batalla de 
Collserola 

PÀGINA 11 

Els veïns i les veïnes de Collserola, la 
part més alta de la ciutat, fa set anys 
que estan lluitant per un nou marc de 
protecció de la zona sota el paraigua 
de la Plataforma Cívica per a la Defensa 
de Collserola. 

Opinions 


Editorials 


Consumim, 

ergo 

existim 


El medi ambient cada 
cop està més en boca de 
tothom. Però fins a quin 
punt aquesta preocupa¬ 
ció no és una qüestió de 
màrqueting? 


S i preguntem als nostres alum¬ 
nes de primària què és el que 
han fet el cap de setmana, se¬ 
gurament respondran que han 
jugat a la PSP, amb la Wii, que entre¬ 
mig per descansar els braços han mirat 
una mica de televisió, i amb una mica 
de sort hauran canviat aquesta pantalla 
per la de l’ordinador, per poder parlar 
pel messenger, o hauran enviat missat¬ 
ges de mòbil a algun concurs de televi¬ 
sió. Han sabut captar que com més 
energia consumim, més existim. I que 
no cal tenir cap mena de mesura, per¬ 
què sempre hi haurà una empresa de 
gas natural, de gasoil, o de l’energia 
que calgui per produir tanta electrici¬ 
tat com ens sigui necessària per poder 
existir al més energèticament possible. 
Si bé oficialment tothom està molt 
pendent de la salut mediambiental, 
poca gent concep el decreixement 


com una possibilitat, les energies reno¬ 
vables són considerades de segona ca¬ 
tegoria, o són emprades només per 
publicitar-se... I qui no ho concep així, 
es troba amb un engranatge molt ben 
muntat: la liberalització del mercat 
energètic permet que cadascú planti 
una central tèrmica on vulgui; la lliber¬ 
tat individual dóna opció a gaudir de 
piscina particular en una ciutat que es¬ 
tà en situació de sequera i que com a 
solució va ampliant i desfigurant cada 
cop més la seva conca hídrica; se 
superen els llindars de substàncies a 
l’aire que afavoreixen les afeccions 
pulmonars, i encara es permeten 
obres que incrementen aquesta conta¬ 
minació; qui rebutja els transgènics, ni 
tan sols pot estar segur de no estar-los 
consumint perquè no hi ha cap nor¬ 
mativa d’etiquetatge... Un món feliç. 


El barri 
està de 
celebració 


Sempre és una bona 
notícia celebrar aniver¬ 
saris, sobretot si són 
d’entitats que neixen del 
suport popular i, a més, 
tenen dos dígits. 


Opinió 

Tres 

preguntes 

sobre 

l'aigua 


Arnau Urgell 

Escric aquesta humil aportació des¬ 
prés d’un episodi de pluges genero¬ 
ses que han deixat paisatges verds i 
recs plens. Així mateix, adverteixo 
el lector que escric des de la capça¬ 
lera d’una conca «donant» -i que 
«dóna» des de l’any 1959 a partir 
d’una llei franquista. Faig aquesta 
prescindible introducció per tal de 
deixar clar que -almenys territorial¬ 
ment- la meva posició no queda en¬ 
terbolida pel «dimoni metropolità», 
aquest forat negre territorial -per¬ 
meteu-me la ironia- que xucla tots 
els recursos naturals del Principat i 
més enllà. 

«La ‘problemàtica’ 
de l’aigua 
desperta moltes 
passions: de 
ben segur, allò 
que diguis no 
agradarà a ningú» 


Escriure un article com aquest 
m’incomoda. I és que la «problemà¬ 
tica» de l’aigua desperta unes pas¬ 
sions que faran que, de ben segur, 
allò que diguis no agradarà a ningú. 
Tanmateix, només voldria fer tres 
preguntes o reflexions per generar 
debat. 

La primera és la més directa. Es 
pot deixar Sants, Barcelona i el con- 

junt de la regió metropolitana -i es¬ 
pecialment les classes populars que 
consumeixen al voltant de 100 litres 
d’aigua per dia- sense recursos hí- 
drics? Hi ha dues possibilitats: sí o 
no. I a més, cal tenir en compte que 
en el cas dels grans municipis les 
restriccions durarien com a mínim 
períodes de 24 hores seguides. 

Segona pregunta. Podem deixar 
en exclusiva a la conca del Ter la 
responsabilitat d’abastir d’aigua no 
només les seves comarques, sinó les 
de les conques de la Tordera, el Llo¬ 
bregat i el Foix? En virtut d’un trans¬ 
vasament -encara que sovint ho 
vulguem oblidar- aprovat l’any 
1959, l’aigua d’aquest riu es desvia 
del Pasteral fins a la Costa Brava, l’à¬ 
rea de Girona i una regió compresa 
entre Sant Celoni i Vilafranca. Mal¬ 
grat que la llei marca que almenys 
tres metres cúbics per segon han de 
restar al riu (se n’extreuen vuit cap 
a la regió metropolitana i un cap a 


Girona i la Costa Brava) ni tan sols 
es compleix aquest mandat. Òbvia¬ 
ment, el cabal ecològic que marca el 
Pla sectorial de cabals de l’Agència 
Catalana de l’Aigua tampoc no es 
respecta. 

Tercera qüestió. Estem en una si¬ 
tuació d’emergència. Qui ho negui 
o és un ignorant o té mala fe. I en 
cas de contestar negativament les 
dues preguntes anteriors, caldrà 
buscar una solució d’emergència, 
que de ben segur que serà traumàti¬ 
ca. Parlar de models de creixement, 
de repartiment en el territori o de 
fuites a les xarxes és confondre el 
debat entre el curt i el mitjà termini. 
I en aquest segon debat sí que hi ha 
moltes coses a dir: cal modernitzar 
regadius (i fer-ho amb diners pú¬ 
blics), cal aplicar una política fiscal 
molt dura contra el consum d’aigua 
dels models urbanístics horitzon¬ 
tals, i cal continuar avançant (molt 
més que fins ara) en utilitzar recur- 


« Estem 

en una situació 
d’emergència. 

Qui ho negui 
o és un ignorant o 
té mala fe» 

sos hídrics alternatius. I és que des 
del segle XIX fins ara s’ha «avançat» 
a partir de transvasaments: el Ter 
(1960), l’Ebre (1980) i la quimera 
convergent del Roine. 

El gran temor de la situació ac¬ 
tual és que la sociovergència acon¬ 
segueixi una interconnexió de xar¬ 
xes permanent per continuar amb 
un model hídric i territorial decimo- 
nònic. Ara bé, de cara a la tardor 
d’algun lloc haurà de sortir l’aigua. 
O no. 


A quests darrers mesos el barri 
bull amb les festes d’aniversa¬ 
ri. El tret de sortida el van do¬ 
nar Ràbia Positiva (15 anys) i 
la burxa (10 anys i 118 números). Con¬ 
tinuen la cursa el CSA Can Vies i els 
Castellers de Sants, amb 11 i 15 anys 
respectivament. Tanta profusió d’ani¬ 
versaris, sens dubte, és motiu 
d’alegria, perquè parlem de projectes 
que han nascut al caliu de la intensa vi¬ 
da associativa del barri i que són reflex 
del treball i l’esforç col·lectius. Però so¬ 
bretot hem de felicitar-los -i felicitar- 
nos- pel fet que aquests projectes ja fa 
molts anys (tots superen la dècada) 
que duen a terme la seva tasca. I ho 
han fet de manera continuada, amb 
alts i baixos, però amb la il·lusió de 
contribuir en la millora del nostre en¬ 
torn, el nostre barri. Tots ells ja són re¬ 
ferents consolidats: moltes felicitats! 


Opinió 

Noho 

entenen? 


Assemblea de 
Barri de Sants 

No ho entenen, que el parc de l’Es¬ 
panya Industrial no és seu, sinó dels 
veïns i les veïnes del barri? No ho 
entenen, que en els terrenys de l’an¬ 
tiga fàbrica La Espana Industrial, si 
no hagués estat per l’actitud decidi¬ 
da i tossuda del veïnat als anys se¬ 
tanta, en aquest moment en lloc 
d’un parc hi hauria blocs de pisos? 
No ho entenen, que la Festa Major 
Alternativa té un paper molt desta¬ 
cat en el conjunt de la Festa Major 
de Sants i que els seus actes congre¬ 
guen més assistència que els de les 
festes de tots els carrers junts més 
els actes institucionals que organitza 
el Districte? No ho entenen, que per 
deixar llesta una programació com 
la de la Festa Major Alternativa es 
necessiten mesos de feina, amb un 
coneixement previ i detallat de les 
condicions de l’espai on es desenvo¬ 
luparà? No ho entenen, que un es¬ 
deveniment anual plenament conso¬ 
lidat, com és la Festa Major Alterna¬ 
tiva, necessita consolidar també una 
ubicació estable? No ho entenen, 
que el fet de canviar de lloc cada any 
suposa afegir dificultats a la comple¬ 
xa logística d’un esdeveniment d’a¬ 
questes característiques i una pèr¬ 
dua de referents per als assistents? 

Segurament, sí que ho entenen. I 
precisament per això, davant d’una 
proposta raonable i raonada, els ma- 
naires del Districte de Sants-Mont- 
juïc s’oposen, sense cap argument, 
que la Festa Major Alternativa de 
Sants es faci al parc de l’Espanya In¬ 
dustrial. I nosaltres diem: volem les 
Alternatives al parc! 

La central tèrmica de la Zona Franca 
agreujarà la contaminació a Sants 


L'Administració ha donat 
llum verda a la central tèr¬ 
mica de cicle combinat 
(CTCC) que Cas Natural 
SDC SA projecta construir a 
la Zona Franca. Aquesta 
construcció entra en contra¬ 
dicció amb les polítiques 
d'estalvi energètic i de 
potenciació de les energies 
renovables que 
aparentment defensa. 

Jordina Sànchez Amat 

Sants 


La CTCC ocuparà 70 hectàrees del 
sector 8 del moll d’inflamables, on 
també es troba l’empresa regasifica- 
dora Enagas. Comptarà amb dos mò¬ 
duls de 70 m d’alçada, i de 400 MW 
de potència cadacun (que, en una 
hora i a màxima potència, produi¬ 
rien aquesta quantitat d’energia). 

Una central d’aquestes caracterís¬ 
tiques obté energia per mitjà de la 
crema de combustible, en aquest cas 
principalment gas natural, que, a tra¬ 
vés d’una turbina de gas i una de va¬ 
por, genera electricitat. Pot utilitzar- 
se també gasoil, que té un temps mà¬ 
xim d’ús de 15 dies l’any. Durant els 
períodes en què s’opti pel gasoil, els 
nivells de contaminants emesos es 
veuen incrementats enormement 


(438 tones de C0 2 , 533 kg d’S0 2 , 
etc.). Durant el 2006 moltes centrals 
van haver de recórrer a aquesta font 
d’energia per la impossibilitat de co¬ 
brir tota la demanda de gas natural. 

CRONOLOGIA DELS FETS 

L’any 2003, l’empresa Gas Natural 
presenta el projecte de construcció 
de la central. Un centenar d’entitats 
s’uneixen immediatament per for¬ 
mar la Plataforma Ciutadana Contra 
la CTCC del Port de Barcelona, que 
presenta al·legacions durant tot el 
procés. El mes d’octubre de 2004 
se’n suspèn la tramitació per l’excés 
de demandes de projectes de CTCC 
arreu de l’Estat. L’OPA de Gas Natu¬ 
ral a Endesa significa un parèntesi, 
que en finalitzar també comporta 
que es reprengui ràpidament el pro¬ 
cés per a l’aprovació de la construc¬ 
ció, fent impossible la reacció veïnal. 
La Declaració d’impacte ambiental 
(DIA) s’acaba aprovant definitiva¬ 
ment el 2007. 

MESURES COMPENSATÒRIES 

La DIA informa de les emissions de 
la futura CTCC, i també de les mesu¬ 
res d’aquestes substàncies a la zona 
afectada. Productes com el diòxid de 
nitrogen o les partícules en suspen¬ 
sió -que el 2005 ja es trobaven per 
sobre dels llindars de referència eu¬ 
ropeus a diverses zones de Barcelo¬ 
na i de la rodalia (a Sants, en con¬ 
cret, eren sobrepassats)- incre¬ 
mentaran la seva presència a causa 


de la CTCC. Enfront d’aquesta situa¬ 
ció, l’Administració presumptament 
resol el problema definint dues 
mesures compensatòries. A canvi de 
la contaminació alliberada per la 
CTCC, Gas Natural haurà de 
substituir un total de 570 autobusos 
que funcionen amb dièsel per auto¬ 
busos a gas natural, i haurà de 
subministrar electricitat als vaixells 
atracats al port. 


Ester Rams 

Sants 


A les nombroses molèsties i problemes 
provocats per les obres del tren d’alta 
velocitat (TAV) hi hem de sumar una 
de nova: la contaminació. 


EL PLA DE MILLORA 
ENERGÈTICA, EN DUBTE 

L’Agència d’Energia de Barcelona, 
presidida per Imma Mayol i integra¬ 
da per les diverses administracions 
implicades en la gestió energètica i 
ambiental de l’àmbit barceloní, va 
ser creada el 2002 amb l’objectiu de 
millorar la qualitat ambiental, esta¬ 
blint el Pla de millora energètica de 
Barcelona (PMEB). 


Segons informa la Conselleria de 
Medi Ambient i Habitatge, les obres del 
TAV han fet créixer les emissions de 
diòxid de nitrogen a Sants, i també al 
Prat, per comparació del 2006. S’han 
superat els límits que estableix la nor¬ 
mativa respecte a la mitjana anual. 


Aquest pla comprèn un conjunt 
de mesures d’acció social per reduir 
«l’impacte ambiental mitjançant 
l’estalvi energètic, l’increment en 
l’ús de les energies renovables i l’efi¬ 
ciència energètica», segons declara la 
mateixa Agència. En aquest context, 
la Plataforma denuncia que la central 
«deixa en mera retòrica el contingut 
del PMEB». 


El volum de partícules en suspensió 
al barri és de 54 /zgta 3 , mentre que el 
límit marcat per la Unió Europea és de 
40 /zg/m 3 . Pel que fa al diòxid de nitro¬ 
gen, el valor registrat és de 47 /zgàn 3 i 
el límit és de 46 /zg/m 3 , tot i que l’any 
2010 serà de 40 /zg/m 3 . 


Les obres també fan créixer la contaminació 



Imatge de les obres a les vies a la seva entrada a Sants. ARXIU 



«Gas Natural controla 
' l’Ajuntament de Barcelona» 

k Miguel Muniz 

Membre de la desapareguda Plataforma Ciutadana contra la CTCC del Port de Barcelona 


Per entendre els interessos 
que hi ha darrere la construc¬ 
ció de centrals com la de la 
Zona Franca, hem parlat amb 
un membre d'Ecologistes en 
Acció. Defensa que només 
se'n pot aturar la construcció 
amb mobilitzacions. 

Jordina 

Sants 


Quina és la situació energètica a 
Catalunya? 

En els últims 20-30 anys hi ha hagut 
un increment del 6% de la demanda 


d’energia, i aquesta és l’arrel del pro¬ 
blema: es fomenta el consum de tot 
tipus d’andròmines que requereixen 
energia. La majoria de centrals de ge¬ 
neració d’energia de Catalunya estan 
obsoletes. El sector nuclear està enve¬ 
llit, les tèrmiques de fúel i carbó (com 
la del Besòs), també. 

Qui decideix quines necessitats 
energètiques té una regió? 
Coincidint amb la liberalització del 
mercat energètic que inicia el PP el 
1996, tota una sèrie d’empreses de¬ 
cideixen fer una aposta forta pel gas, 
perquè té un alt nivell d’eficiència 
(produeix una gran quantitat d’elec¬ 
tricitat amb relació a l’energia que 


consumeix). Una CTCC arriba a un 
53%, enfront de les nuclears, que te¬ 
nen una eficiència del 30%. Això fa 
que hi hagi una pluja de projectes 
per construir-ne. 

En aquest context, és quan Gas 
Natural llança la idea de construir a 
la zona del port. I com que Gas Na¬ 
tural controla l’Ajuntament de Barce¬ 
lona, l’Ajuntament té un deute moral 
i econòmic de nassos amb Gas Natu¬ 
ral, i ho accepta. 

Per què? 

Gas Natural ha finançat una gran 
quantitat d’operacions d’ordenació 
urbanística, de la zona del port, per 
exemple. A més, un 27% de l’empre¬ 


sa està participada per La Caixa. A 
veure qui li diu a La Caixa que no. 

Així, l’empresa decideix si cal una 
CTCC? 

Abans la generació energètica estava 
sotmesa als plans energètics nacio¬ 
nals, en què l’Estat planificava a 10 
anys vista. 

Actualment, una vegada les 
empreses fan una proposta, es fa 
impossible aturar-la per tràmits 
administratius. L’única manera és 
mitjançant la mobilització ciutadana. 
De tots els que s’han proposat, tan 
sols s’ha aturat el de Martorell, i va 
ser per això. 


Efectes 
ambientals 
d'una CTCC 


Cada hora de funcionament amb 
gas natural emetrà: 

- 290 tones de diòxid de 
carboni: principal gas responsa¬ 
ble de l’efecte hivernacle. 

- 220 kg d’òxids de nitrogen: 
gas precursor de l’ozó. Afecta els 
teixits de les vies respiratòries i 
els irrita, provoca cansament i 
pèrdua de vitalitat i potencia 
al·lèrgies i malalties respiratò¬ 
ries. També disminueix la resis¬ 
tència a les infeccions. 

- 14,9 kg de diòxid de sofre: és 
el gas més perillós per a la pluja 
àcida. 

- 21,6 kg de partícules de dife¬ 
rents tipus: les partícules en 
suspensió provoquen afeccions 
respiratòries i cardiològiques. 

APHEIS, un programa europeu 
que investiga en aquest àmbit, 
ha trobat correlació entre les 
puntes de contaminació i la inci¬ 
dència de la mortalitat. 

Sants 


A PEU DE CARRER 


Crisi? 

Quina Crisi? 

Roser Benavent* 

Quan l’economista Schumpeter va 
desenvolupar la seva teoria dels 
cicles econòmics estava posant el 
dit a la nafra del sistema capitalista. 
No deixava de ser com l’actualitza¬ 
ció de la llegenda de les vaques 
grasses i les vaques magres. 

El cert és que els cicles no són 
més que la ressaca produïda per la 
gran farra econòmica que els 
capitalistes són capaços de produir 
de tant en tant. El liberalisme pro¬ 
pugna el benefici a curt termini i 
sense fre. És el que hem vist als EUA 
amb la crisi hipotecària, produïda 
per l’avidesa del sector financer i 
pel fet d’escampar la merda (amb 
perdó) a tot el món amb derivats 
financers. Ara, la Reserva Federal 
dels EUA ha d’anar inflant els mer¬ 
cats monetaris amb la consegüent 
deriva de la seva moneda i l’empo- 
briment general de la població. 

A l’Estat espanyol, paradigma del 
pitjor d’Europa quant a raça 
capitalista, hi ha un factor afegit: 
gran part del creixement s’ha fona¬ 
mentat en la indústria del totxo, fins 
a l’extrem que les grans fortunes 
actuals són les dels promotors 
immobiliaris. S’han afartat de bene¬ 
ficis excessius fent empobrir 
milions de famílies i, ara, els llestos 
s’han apartat i han deixat que la 
tropa de tontos que pensaven a fer- 
se rics s’estampin amb la realitat i 
s’enganxin no només els dits sinó, 
alguns, també el braç. 

Però, és clar, estem en un règim 
econòmic de mercat, i el capitalista 
només arrisca el que inverteix. 
Aquí, a perdre el jove que s’ha hi¬ 
potecat de per vida, l’immigrant 
que es pensava que arribava a El 
Dorado i tots els babaus que es 
pensaven que per viure entre qua¬ 
tre parets ja eren milionaris. A una 
li vindrien ganes que arribés un al¬ 
tre 19 de juliol per poder anar per 
les cases dels rics a remenar-los els 
calaixos dels diners i deixar-los, 
també, en la misèria. 


‘Economista i tècnica 
d’investigació de mercats 


Rea llotja ment del 
Camí de la Cadena 


Xerrada sobre la 
cultura de l'aigua 


L'Ajuntament ha ofert a les 
nou famílies que viuen al 
Camí de la Cadena traslla- 
dar-se als pisos de 
protecció social que es 
faran al carrer de la 
Constitució, dins l'operació 
urbanística de transforma¬ 
ció de Can Batlló. 

Ester Rams 

La Bordeta 


L’opció presentada pel consistori 
satisfà totes les parts i permetrà 
l’enderroc d’aquestes cases, que es 
poden qualificar de barraques, a fi¬ 
nals del 2009. En aquests terrenys 
serà on, paradoxalment, es cons¬ 
truiran els habitatges més cars del 
futur Can Batlló. 

Es comença a desbloquejar un 
conflicte que ja fa gairebé 10 anys 
que dura i que ha enfrontat les fa¬ 
mílies d’aquest solar de la Bordeta, 
recolzades pel Centre Social de 
Sants, amb l’ens municipal. 

Aquest no les havia tingut en 
compte com a damnificades a 


l’hora de planificar el projecte de 
Can Batlló pel fet que no disposa¬ 
ven de contractes de lloguer legals 
tot i estar-hi empadronades. 

LES CONDICIONS DEL 
REALLOTJAMENT, PER DEFINIR 

L’acord preveu que es reallotgin totes 
les persones que hi havia empadrona¬ 
des quan es va aprovar el pla, en total 
nou famílies. Però caldrà pactar cas 
per cas les condicions d’aquest rea- 
llotjament, que variaran en funció de 
les rendes. 

L’OPINIÓ DELS AFECTATS 

Josefina és la veïna més antiga del 
Camí de la Cadena. Hi viu des del 
1972 i ha declarat a la burxa que li 
sembla bé l’acord però que «és 
massa bonic per ser veritat». Ja fa 30 
anys que lluita per aconseguir una 
solució i pensa que fins a finals del 
2009 poden passar moltes coses. 

A més, els edificis on han de ser 
reallotjats no estaran acabats fins 
d’aquí a quatre anys i malgrat que 
l’Ajuntament s’ha compromès a 
buscar-los un pis de lloguer no s’ho 
acaba de creure. Afirma que caldrà 
continuar lluitant i vetllant perquè 
tot això no quedi en paper mullat. 


Irene 

Sants 


L’organització independentista Mau- 
lets va organitzar, el divendres 18 
d’abril al Casal Independentista, 
una xerrada sota el títol «La cultura 
de l’aigua a debat». Una ambientòlo- 
ga va fer una introducció sobre l’ad¬ 
judicació dels drets històrics de l’ai¬ 
gua i també va parlar de la prolife¬ 
ració de cultius de regadiu a les 
Terres de Ponent. En la seva inter¬ 
venció, les dues representants de Jó- 
vens en defensa de l’Ebre van expli¬ 


car les problemàtiques de les comar¬ 
ques de l’Ebre, a més de les lluites 
dutes a terme durant quatre anys 
per aturar el Pla hidrològic nacional. 

UNITAT ANTITRANSVASISTA 

D’altra banda, el dijous 24 d’abril es 
va fer una assemblea oberta al Cen¬ 
tre Social per unir esforços de tots 
els col·lectius i les persones de Bar¬ 
celona que s’oposen al transvasa¬ 
ment i que no estan d’acord amb 
l’actual model de gestió hídrica i am¬ 
biental que es duu a terme des de la 
Generalitat de Catalunya. 



Assemblea contra el trasvassement al Centre Social de Sants. IRENE 


L’Ajuntament ven terrenys que no són seus 



La polèmica torre continua creixent. La imatge és del mes d’abril passat. JOSÉ ENRIQUE 


Bernat Costa 

Sants 


La Torre Malaia de Sants torna a ser 
notícia. El sòl de la rampa que l’Ajun¬ 
tament va vendre a la immobiliària SA- 
PIC SL mai va pertànyer al consistori, 
sinó que és propietat d’ADIF (l’Admi¬ 
nistrador d’Infraestructures Ferro¬ 
viàries, que gestiona part de les obres 
del tren d’alta velocitat). 

Així ho ha confirmat l’empresa fer¬ 
roviària als membres de la Plataforma 
contra la Torre Malaia. ADIF diu que 
els terrenys són seus i que «apareixen 
en l’inventari patrimonial». 

En Vicenç, membre de la plata¬ 
forma contra la polèmica obra, també 
assenyala que ADIF els ha fet saber 


que «té intenció de reclamar aquests 
terrenys». 

Recordem que l’Ajuntament va 
vendre la rampa peatonal del final del 
carrer Riego -junt amb els solars del 
club de petanca del mateix carrer- a 
SAPIC SL. Quan el consistori va inten¬ 
tar tornar-la a comprar, la immobilià¬ 
ria li va demanar poder aixecar 11 
plantes en el nou bloc que estan cons¬ 
truint, petició que suposava una mo¬ 
dificació del Pla general metropolità. 
Però, com ha pogut esbrinar la Plata¬ 
forma, l’Ajuntament no és el propieta¬ 
ri d’aquells terrenys. 

La plataforma veïnal manté el con¬ 
tenciós administratiu i la demanda a la 
fiscalia, com ja s’ha explicat en ante¬ 
riors números de la burxa. 

Maig de 2008 «la Burxa'·OS 


Declara el mosso acusat 
d’assetjar un fotògraf de la burxa 



El fotògraf Albert García. IVAN 


El jutjat d'instrucció 
número 28 va citar el 8 
d'abril l'agent 7289 dels 
Mossos d'Esquadra després 
que fos identificat pel fotògraf 
de la burxa, Albert García, en 
una roda de reconeixement. 

Helena Olcina i Amigo 

Sants 


García ha denunciat F agent per coac¬ 
cions i Facusa d’haver-lo amenaçat di¬ 
verses vegades (vegeu ia burxa, 106). 

En la seua declaració, l’agent J. S. S. 
explica que va efectuar la primera iden¬ 
tificació perquè van reconèixer García 
«de les manifestacions», i pel que fa a la 
segona, perquè pensaven que «estava 
fumant marihuana», encara que reco¬ 
neix que «no ho van fer constar a l’acta 
de l’actuació». A la mateixa declaració, 
el mosso es contradiu quan assegura 
que no el van reconèixer i poc després 
afirma: «la segona vegada que el vam 
parar recordàvem qui era». 

Albert García explica que van arribar 
a entrar a la seua feina per identificar-lo 
i que, en eixir, el van amenaçar «si se¬ 


guia fent-los fotos». La 
segona vegada el 
mateix agent i un 
company el van rete¬ 
nir mitja hora sense 
donar cap explicació. 

García explica que en 
aquesta estona va 
rebre «una empenta 
contra el furgó» i va 
ser «immobilitzat i 
escorcollat». 

García col·labora 
des de fa anys amb ia 
burxa i actualment és 
coordinador del de¬ 
partament de fotogra¬ 
fia del setmanari de 
comunicació Directa. 

La seua professió 
l’obliga a cobrir un 
seguit d’actes dels 
moviments socials. És 
per això que pensa 
que l’assetjament «s’ha produït pel 
simple fet de ser fotògraf dels mitjans 
alternatius». 

UN ALTRE MOSSO, A JUDICI 

D’altra banda, el 22 d’abril l’agent Ale- 
jandro C. P. va ser jutjat sota l’acusació 


d’abús sexual contra una noia de 18 
anys. Es tracta d’una de les detingudes 
la nit del 18 de març del 2006, en el 
macrobotellón de la rambla del Raval. 
La jove acusa l’agent d’haver-la grapeja¬ 
da a la comissaria de la Zona Franca, 
com ja va recollir la burxa (número 95). 


On es farà la Festa Major 
Alternativa del 2008? 



L’Assemblea de Barri vol organitzar les Festes Alternatives a l’Espanya Industrial. INTERNET 


Roser Benavent 

Sants 


La Festa Major Alternativa ha assolit 
els darrers anys un èxit considera¬ 
ble, tant de públic com d’organitza¬ 
ció, malgrat els esforços dels polí¬ 
tics perquè no fos així. De fet, ha 
patit històricament un nomadisme 


d’espais, ja que ha passat per gaire¬ 
bé totes les places i els racons del 
barri. Fa tres anys, un mig acord 
amb l’antic gerent del Districte 
apuntava fer-les els anys següents a 
l’Espanya Industrial, l’únic gran es¬ 
pai del barri. 

Després, misteriosos canvis d’o¬ 
pinió van ubicar les festes a la plaça 


Joan Peiró i, el darrer any, a un des- 
campat del carrer Numància, pactat 
i arranjat al darrer moment. 

Després de l’estiu del 2007 l’As¬ 
semblea de Barri va dir prou i va de¬ 
cidir apostar fort per aconseguir un 
espai estable i suficient, tornant a la 
idea de l’Espanya Industrial. Es va 
demanar una reunió de valoració 
amb el Districte, que es va anar ajor¬ 
nant indefinidament. Finalment, a 
primers del 2008 en una reunió 
amb el nou gerent, Josep Sans, es 
va presentar un projecte sòlid, fins i 
tot amb un informe favorable de 
Parcs i Jardins sobre l’espai esmen¬ 
tat. Uns dies després, els organitza¬ 
dors van rebre una trucada telefòni¬ 
ca dient, simplement, que no. 

On es faran les alternatives? 


ENLLAÇ A BARRISANTS.ORG 


‘This is 
England’, al 
Casal’ 

L’Assemblea de Joves de Sants va 
projectar aquesta pel·lícula sobre el 
liberalisme de Margaret Thatcher, la 
crisi de valors que va comportar i el 
naixement de les «tribus urbanes». 
El Casal es va quedar petit per enca¬ 
bir la cinquantena de persones que 
hi van acudir. Es valora molt positi¬ 
vament l’experiència, que es vol re¬ 
petir amb altres pel·lícules. 

Tallers de 
salut al barri 

L’Assemblea de Barri ha dedicat 
dues sessions a parlar sobre salut, 
sobretot per refelexionar sobre com 
hi podem intervenir des d’una pers¬ 
pectiva comunitària. Als tallers hi 
van assistir participants de l’Associa¬ 
ció de Familiars de Malalts Mentals, 
dues metgesses, membres d’entitats 
i diversos veïns, i es va dedicir de 
crear un grup de discussió. 

Nou Via Fora 
a Sants 

Aquesta xarxa de cafeteries-restau- 
rant desembarca a Sants amb la in¬ 
tenció d’oferir «un servei d’hostale- 
ria de qualitat» i contribuir en «la di¬ 
fusió de la cultura catalana». L’espai 
fa goig (és l’antic Pecat del Rocxi) i el 
desplegament de publicacions en 
català és impressionant. 

Acord a 
les Cotxeres 

Els conductors d’autobusos tindran 
dos dies de descans a la setmana. 
Després de 18 jornades de vaga, amb 
48 expedientats, quatre detinguts i 
una vaga indefinida ja convocada, 
l’Ajuntament i TMB han acceptat 
gran part de les seves reivindica¬ 
cions. A partir del 6 de maig comen¬ 
çarà a aplicar-se l’acord aprovat a 
l’assemblea de conductors, a les Cot¬ 
xeres de Sants, la jornada laboral 
anual s’escurçarà en 26 dies i els ex¬ 
pedients sancionadors s’anul·laran. 


LA BURXA 

celebra 10 
anys 

[Ve de portada] El sopar d’aniver¬ 
sari, com la burxa, va ser un exemple 
de participació col·lectiva. Membres 
de la burxa, exmembres i simpatit¬ 
zants van aportar el seu granet de 
sorra i van conformar una taula de 
menges suculentes. Per postres hi va 
haver tres grans pastissos i pastissets 
de codony i formatge. Tot açò regat 
amb un bon vi, molts riures i llar¬ 
gues converses. Les persones assis¬ 
tents van marxar, però a les seues 
cares s’hi podia llegir el desig de ce¬ 
lebrar mols més aniversaris de la 
burxa. No devia ser pel menjar. O sí? 
Burxa: per molts anys! 

Les entitats 
de Magòria 
s’associen 

Les sis entitats usufructuàries de les 
instal·lacions de Magòria s’han cons¬ 
tituït en associació. Volen defensar 
els seus interessos davant del trasllat 
previst per a la temporada vinent. 
Els clubs es traslladaran al carrer de 
l’Energia, a la Marina, en un antic 
camp de la Seat que rebrà una inver¬ 
sió de 900.000 per ser reformat. L’a¬ 
cord per al trasllat desbloqueja la 
construcció d’un CAP a la zona. 

Oberta 
l’atenció 
continuada 
de Numància 

El servei d’urgències de Numància 
havia de tancar el mes d’abril, però 
continua obert en unes condicions 
de precarietat que afecten la qualitat 
del servei. Els seus professionals 
han estat reubicats i s’ha contractat 
personal suplent per cobrir el servei 
fins al seu tancament. La reubicació 
ha suposat per a alguns profes¬ 
sionals haver d’abandonar la feina. 
Aquest mes de maig, els profes¬ 
sionals del CAP d’Horta, tancat 
temporalment, seran destinats a 
Numància. 

LLIBRE _ 

Segon 

recull de contes 
antiautoritaris 


MUSICA 



EL MISTERI D'EN 
MILES SERRA I LES 
MÚSIQUES MUTANTS 


CINE 

EL BANO 
DEL PAPA 

[HMMRDHCHa TIKIHIIi UIHDLI 



El batio del Papa 

iHtlDUÉ tí KHJ.HDI J t ÍÉÏS.Ï í HARLÚHl I 



DIVERSOS AUTORS 
COL·LECTIU NEGRES 
TEMPESTES, 2008. 

Mons diversos, plens de 
reflexions sobre les pe¬ 
tites revoltes de la quo- 
tidianitat, del somni i 
de la utopia es donen 
cita al Segon recull de 
contes antiautoritaris, 
editat pel Col·lectiu 
Negres Tempestes. 

El llibre, que és fruit 
del certamen de contes 
antiautoritaris convo¬ 
cat pel mateix col·lec¬ 
tiu amb la finalitat de 
difondre els valors lli¬ 
bertaris i promoure l’ús 
del català, recull un to¬ 
tal de 21 contes, sis 
més que en el primer 
volum de la iniciativa. 


Tot i tractar-se d’un 
recull de contes d’au¬ 
tors diversos (amb 
plantejaments i formes 
de redacció variades) 
el lector podrà trobar 
certs nexes que el fan 
quelcom més que una 
amalgama de relats. 

A través de les 
planes del recull, en els 
contes i en les sugge- 
rents imatges que 
il·lustren el llibre el 
lector podrà seguir la 
vena rebel que va aflo¬ 
rant, de vegades més 
subtilment, de vegades 
amb més força, però en 
general amb alts graus 
de sarcasme i ironia. 


Agus 


COMPANYIA 
ELÈCTRICA DHARMA 
PICAP 

A Sants, tenim la sort 
de tenir una de les ban¬ 
des més llegendàries 
del rock català. Han 
passat tres dècades des 
de la seva creació, 20 
treballs, molts èxits i 
concerts multitudina¬ 
ris. Parlem, òbviament, 
de la Companyia Elèc¬ 
trica Dharma. Si, sí, 
d’aqui de Sants! En 
aquesta secció del Pa¬ 
rèntesi, ens en volem 


fer ressò comentant el 
seu darrer disc Quim 
Miles Davis Serra, una 
barreja de set peces 
del compositor sarda¬ 
nista empordanès Joa¬ 
quim Serra (el 2007 va 
ser el centenari del seu 
naixement) i del trom- 
petista nord-americà 
Miles Davis. La proposta 
de lligar elements ben 
diferenciats, com són 
el món de la sardana i 
el jazz-rock, esdevé un 
nou concepte i una no¬ 
va manera de fer que 


cal afegir a l’inclassifi¬ 
cable estil de la Dhar¬ 
ma. Sempre experi¬ 
mentant en el seu viat¬ 
ge intercultural, el so 
mediterrani i l’esperit 
dels seus orígens es 
mantenen intactes i és, 
a sobre de l’escenari, 
on la banda es creix i se 
supera ella mateixa en 
un espectacle que mai 
passa de moda, perquè 
no van de modes. 


David Vàzquez 


ENRIQUEFERNÀNDEZI 
CÉSARCHARLONE 

Aquesta coproducció 
entre TUruguai, el Bra¬ 
sil i França significa el 
debut per als directors 
uruguaians Enrique 
Fernàndez i César 
Charlone, que ens ex¬ 
pliquen la hipotètica 
visita del papa Joan 
Pau II a la ciutat uru¬ 
guaiana de Melo ara fa 
20 anys. A partir d’a¬ 
questa premissa ens 
detalla la convulsió 
que allò va originar en 
els senzills i pobres ha¬ 
bitants d’aquesta ciu¬ 
tat, que aspiren a po¬ 


der treure algun rendi¬ 
ment econòmic de la 
visita, i el resultat de 
tot l’esdeveniment. Al¬ 
hora divertida i trista, 
aquesta faula narrada 
a la manera del neore- 
alisme italià, i que ha 
aconseguit molt bona 
acceptació en tots els 
festivals on ha estat 
presentada, deixa molt 
patent la buidor de les 
exhortacions papals a 
favor dels oprimits da¬ 
vant de la realitat que 
els envolta. 


Lancelot 



BURXANT ELS BYTES 


iQuién està detràs del Diagonal?' 


http://WWW.DE- 

TRASDEDIAGONAL.- 

COM/ 

Aquesta fantàstica 
web simula una ferot¬ 
ge crítica al Diagonal 
(periòdic d’àmbit es¬ 
tatal fet a Madrid, 
hereu del clàssic Mo- 
lotov). Una crítica 
des del puritanisme 
polític, qua acusa el 


periòdic, des de l’ab¬ 
surd, de ser còmplice 
de Bush, Bill Gates, 
Bin Laden, el go¬ 
vern... Presenta en¬ 
ginyosos muntatjes 
fotogràfics, afirma¬ 
cions com que Diago¬ 
nal ha arribat a un 
acord amb «Bill Gates 
perquè la seva web 
sigui la plana d’inici 


de l’Internet Explo- 
rer» i fins i tot una 
suposada xerrada en 
favor de Diagonal 
amb Aznar de convi¬ 
dat. La gent de la 
web s’ha treballat di¬ 
versos vídeos amb cà- 
mera oculta í tot (fal¬ 
sos, per suposat), a 
més d’un fals fanzine 
anti -Diagonal. 


Tot plegat és una 
crítica al Diagonal 
molt completa, però 
totalment falsa. No 
és res més que la no¬ 
va campanya del ma¬ 
teix Diagonal per 
guanyar subscriptors. 
Una campanya publi¬ 
citària d’aquestes 
que estan tan de mo¬ 
da darrerament. Al 


final la gent de la 
web ha demostrat qui 
està realment darre¬ 
re del periòdic: les 
subscripcions. 

Sens dubte, una 
plana digna de visitar 
per riure de valent. 


Bernat Costa 



Fotomuntatge extret de la web on es veu Zaplana 
amb un exemplar del Diagonal. 

UN TOMB PEL 

DICCIONARI 


PRÉSSEC, MANDARINA I 
PERSIANA 

Els països occidentals 
han estat sempre atents 
a tot allò que ha vingut 
d’Orient. Així, del cos¬ 


tum oriental, pèrsic, 
d’ocultar les finestres 
de les mirades curioses 
del carrer per mitjà de 
gelosies, ens han arribat 
les persianes, i dels 


fruits saborosos que 
n’arribaven tenim el 
nom dels préssecs. 

Un altre fruit és la 
mandarina, atès que el 
seu color és molt sem¬ 


blant al dels vestits que 
portaven els mandarins. 

Text redactat per en Jordi 
Esteban, amb informació 
extreta de DECLC, VI, 798 


LA CANÇÓ 

La rumba de 
Sants 


A Barcelona hi ha el nostre barri, 
el barri de Sants, 
un barri alegre, de gent senzilla, 
però és natural! 

Amb les obres sorolloses 
del tren d’alta velocitat 
i el caos de rodalies, 
la paciència s’ha esgotat. 

Al nostre barri hi ha un problema 
de fa molts anys, 

les vies del tren i el metro tallant el pas 
de carrers i de persones 
que volen anar al mercat 
a portar els nens al col·legi, al metge 
o a comprar el pa. 

A Sants n’estem farts 
de tanta incompetència. 

Sants és un barri molt maco 
però ens el volen destrossar. 

Que es soterrin ja les vies, 
no volem aquest calaix 
ni que l’estació es reformi 
només per especular. 

Quan l'entrada de l’AVE 

a Sants es va projectar 

vam pensar que era el moment per aprofitar 

i soterrar totes les vies, 

però la resposta recurrent 

de totes les administracions va ser 

que allò no podia ser. 


RACO HISTÒRIC _ 

Esguerrats cap a Sants 


Molts no coneixeran 
aquesta expressió po¬ 
pular i, entre els que 
l’han sentit algun 
cop, probablement 
seran molt pocs els 
que en coneguin l’ori¬ 
gen. Al darrer quart 
del segle XIX, en un 
Sants en ple creixe¬ 
ment industrial, que 
veia com es multipli¬ 
cava la seva població, 
va aparèixer un perso¬ 
natge que es va fer 
molt popular, un mes¬ 
tre anomenat Nicasi 
Unceti, que era cone¬ 
gut com el curandero 
de Sants. 

En un poble on el 
76% dels habitants 
eren analfabets i on 
es barrejaven les su¬ 
persticions del camp 
amb el fervor catòlic, 
no és d’estranyar que 
aquest personatge, 
que guaria amb curio¬ 
sos rituals i predicava 
a parts iguals l’evan¬ 
geli i l’espiritisme, 


tingués un gran nom¬ 
bre de seguidors. 

Les històries d’a¬ 
quest curandero van 
circular tant que en 
poc temps ja compta¬ 
va amb adeptes arreu 
de Catalunya, als 
quals, pel que es veu, 
visitava sovint per tal 


de guarir-los de les 
seves malalties. Se¬ 
gons el que narren els 
documents de l’èpo¬ 
ca, els visitats li paga¬ 
ven els bitllets de 
tren, l’alimentaven 
amb els millors ca¬ 
pons, el vestien amb 
vestits nous i l’om¬ 
plien de presents. Tot 
a canvi dels esperpèn- 
tics consells del guari- 
dor, que fins i tot van 


portar a la ruïna algu¬ 
nes families. 

Com a exemple, es 
pot trobar una narra¬ 
ció que parla de l’ar¬ 
ribada de Nicasi a 
Lleida, on va fer que 
una família fes un pou 
a la seva finca per tal 
d’arribar a les aigües 


de, ni més ni menys, 
el bíblic riu Jordà. 

Però el capitol més 
dantesc d’aquesta 
història, el que dóna 
nom a l’article, es va 
produir l’any 1870, 
quan les autoritats 
van detenir el cone¬ 
gut curandero arran 
d’una convocatòria 
que aquest mateix va 
fer. Com si d’un pro¬ 
feta dels evangelis es 


tractés, Nicasi va fer 
una crida a tots els 
coixos, cecs i impe- 
dits prometent que 
tots aquells que hi as¬ 
sistissin serien guarits 
dels seus mals. Es pot 
imaginar l’ensurt que 
això deuria produir a 
les autoritats de la vi¬ 
la i als catòlics més 
ortodoxos. 

Tot i aquesta cura 
massiva fallida, els 
seguidors espiritistes 
de Nicasi no es van 
aturar, i van arribar a 
edificar un centre 
espiritista en una gran 
finca enjardinada, 
amb capella i arbres, 
al carrer de Sant 


Joan, l’actual Miquel 
Àngel. Com no podia 
ser d’una altra 
manera, amb una fi¬ 
gura tan egòlatra, la 
finca es va anomenar 
Cal Nicasi. 

Però com a la resta 
del món, a Sants la 
fascinació per l’espi¬ 
ritisme va acabar des¬ 
apareixent, especial¬ 
ment amb la mort del 
guaridor. L’analfabe¬ 
tisme, en canvi, triga¬ 
ria molt a eradicar-se, 
ja que, a banda dels 
ateneus obrers, poca 
gent hi tenia interès. 


Agus Giralt 



«El curandero de Sants 
comptava amb adeptes 
arreu de Catalunya» 


FOGONS DE TEMPORADA 


D'aquesta manera les vies no es soterraran 
les taparan amb un calaix descomunal 
d’alçada progressiva: a 14 metres arribarà 
perpetuant la divisió a 
dues bandes del veïnat. 

[Tornada] 

Aquest calaix no es faria, 

us ho puc ben jurar, 

si parléssim de Pedralbes o de Sarrià. 

Però una cosa és ben segura, 
si es consuma aquest nyap, 
els que manen, tard o d’hora, 
l’hauran d’enderrocar. 

Totes aquestes coses 
que us hem explicat 
són algunes de les que passen 
al barri de Sants. 

No us penseu que callarem, 
continuarem cantant 
i convidem a tothom 
que ens vulgui acompanyar. 

[Tornada] 


Autor: Llorenç Gasset 
per a la Plataforma pel Soterrament de les Vies 
i contra el Pla de l’Estació 


Les maduixes 


La recepta: 
maduixes al 
natural 


La maduixa, una fruita 
carnosa, de color 
vermell i brillant, de 
gust entre àcid i dolç, i 
amb aquesta intensa 
aroma que tant la ca¬ 
racteritza, és una frui¬ 
ta afrodisíaca, fins i 
tot eròtica, un autèn¬ 
tic plaer que tenim 
ben a l’abast de la mà. 

De fet les de cultiu 
intensiu d’hivernacle, 
les més comercialitza¬ 
des, les tenim disponi¬ 
bles tot l’any, tot i que 
és en la seva tempora¬ 
da, de març a juliol, 
quan resulten més de¬ 
licioses. 

A la cuina es fan 
servir per fer melme¬ 
lades, gelats, i tot ti¬ 
pus de pastissos. Com¬ 


binen molt bé amb la 
nata o el mascarpone, 
amb vins dolços com 
el moscatell o el xe- 
rès, amb el cava, amb 
la menta i la xocola¬ 
ta... Heus aquí dues 
receptes ben senzilles 
per gaudir d’aquesta 
fruita. 


INGREDIENTS: 

1 kg de maduixes 

2 cullerades soperes 
de vinagre 

150 g de sucre 

ELABORACIÓ: 

Renteu bé les madui¬ 
xes i traieu-ne el cal¬ 


ze; talleu-les per la 
meitat. Col·loqueu les 
maduixes en un bol i 
ruixeu-les amb el su¬ 
cre i el vinagre, tot re¬ 
menant amb cura. 
Deixeu-les macerar 
unes dues hores a la 
nevera. 

Preparades així, 
deixen anar el seu pro¬ 
pi suc i resulten deli¬ 
cioses. També les po¬ 
dem acompanyar de 
nata muntada i ensu¬ 
crada, o afegir-hi una 
mica de moscatell. 

La recepta: 
bombons de 
maduixa 

INGREDIENTS: 

1 /2 kg de maduixes 

200 g de xocolata 
de cobertura per a 
postres 


ELABORACIÓ: 

Renteu les maduixes i 
escorreu-les bé, per 
tal que quedin ben ei¬ 
xutes. Trossegeu la xo¬ 
colata i poseu-la a 
fondre en un bol al 
bany maria, a foc ben 
suau. L’hi deixarem 
fins que estigui fosa, 
tot remenant amb una 
espàtula de fusta. 

Quan la xocolata es¬ 
tigui fosa, submergiu- 
hi les maduixes una a 
una, agafant-les pel 
calze, i col·loqueu-les 
immediatament a so¬ 
bre d’un paper ence- 
rat o de forn; poseu- 
les a la nevera per tal 
que la xocolata es re¬ 
fredi. També en podeu 
fer piruletes si les 
punxeu amb un pal de 
fusta. 


Marta Devesa 

En moviment 


L’autodeterminació a debat 



Xerrada durant les jornades organitzades per La Fàbrica. LAFABRICA.CAT 


IMMIGRATS 
en primera persona 


‘Vaisakhi’ 


Converses amb Amarjit Singh 

En dies molt assenyalats, les cele¬ 
bracions sikhs passen de fer-se al 
carrer Sagunt a les més espaioses 
Cotxeres de Sants. I el 13 d’abril va 
ser una d’aquestes ocasions, ja 
que el Vaisakhi, tal com es coneix 
aquest dia, és una de les dates més 
importants del calendari sikh. 

Va ser al voltant d’aquesta data 
de 1699 en què el desè guru dels 
sikhs, Guru Gobind Singh, va reu¬ 
nir els seguidors d’aquesta religió 
tan jove, fundada pel guru Nanak 
entre els segles XV i XVI. Aquell 
dia va demanar si hi havia algú que 
volgués morir per la seva causa. 
Un home es va oferir, i després de 
dur-lo a un altre indret, en tornà 
amb l’espasa ensangonada. Així va 
passar amb quatre persones més, a 
qui el guru Gobind va convertir en 
els primers membres de la Khalsa, 
la comunitat dels purs, tot donant- 
los amrit (aigua sagrada). A més, 
els va donar el cognom de Singh 
(lleó), i a les dones el de Kaar 
(princesa). D’aquesta manera, 
desapareixia el cognom que feia 
referència a la casta de què prove¬ 
nien, una manera més de seguir 
amb un dels objectius del primer 
guru, el de prescindir del sistema 
de castes i aspirar a la igualtat. 

Aquell dia també els va propor¬ 
cionar les cinc khas o símbols de 
fe que els identificaria: kesh (el fet 
de no tallar-se els cabells), la kang- 
ha (la pinta que els permet tenir 
cura dels cabells), el kirpan (pun¬ 
yal), la kara (braçalet) i la kachera 
(roba interior de cotó). Sikh signi¬ 
fica literalment ‘aprenent, deixe¬ 
ble’, i és aquella persona que aspi¬ 
ra a ser un sant, tot eradicant el 
seu haumai, que és l’egocen- 
trisme, l’orgull, per mitjà de la 
seva -el servei a l’altre- i la sub¬ 
missió a Déu. 

El successor del desè guru va 
ser el Guru Granth Sahib, el llibre 
sagrat que reuneix les escriptures 
de diversos gurus, i que el Guru 
Gobind Singh va nomenar el guru 
etern. 


L'exercici del dret a l'autode¬ 
terminació, o el dret a decidir, 
o l'exercici de la sobirania. 
Tots aquests termes han pres 
un paper central en el debat 
polític català els darrers anys, i 
diversos partits polítics i plata¬ 
formes socials hi han dit la 
seva. Però quina és la propos¬ 
ta autodeterminista de 
l'esquerra independentista? 
Com fer-ho per exercir aquest 
dret? Aquest dret és un objec¬ 
tiu o una eina per a l'allibera¬ 
ment nacional? 

Laia Altarriba i Piguillem 

COL·LECTIU EDITOR DE LA FÀBRICA 

Totes aquestes preguntes es van posar 
sobre la taula al seminari sobre l’auto- 
determinació el passat dissabte 12 
d’abril a la Universitat Pompeu Fabra. 
Fins a 11 persones diferents hi van 
presentar ponències: sobre les arrels 
històriques i teòriques d’aquest con¬ 
cepte, sobre qui són els subjectes que 
s’autodeterminen i sobre les perspec¬ 
tives autodeterministes per als Països 
Catalans. També hi van participar 
representants dels pobles kurd i basc 
per explicar els seus processos 
d’alliberament. 

La Fàbrica ( www.fabrica.cat ) és 
un projecte de reflexió i anàlisi sorgit 
de diverses persones de l’esquerra 
anticapitalista dels Països Catalans. 
Fins ara la seva activitat s’havia centrat 
en Internet, però amb el seminari so¬ 
bre l’autodeterminació enceta un 
nou camí que proposa una trobada 
anual de reflexió al voltant d’un as¬ 
pecte que interessi les persones que 
se senten vinculades a l’esquerra rup- 
turista catalana. 

PERSPECTIVES 

PER ALS PAÏSOS CATALANS 

Com a conclusió de tot el seminari, la 
darrera taula va voler mirar el futur 
des dels Països Catalans, i la pregunta 


formulada als ponents era molt clara: 
quines són les perspectives autode¬ 
terministes per a aquesta nació? 
Quina proposta planteja l’esquerra 
independentista per avançar en l’e¬ 
xercici d’aquest dret? 

Tomeu Martí és vicepresident de 
l’Obra Cultural Balear, però va ser 
convidat al seminari pel seu perfil 
d’activista independentista. Martí va 
apuntar el que ell considera que són 
els principals reptes de l’independen¬ 
tisme d’esquerres: posar seny al bati¬ 
bull d’estratègies, bastir-ne una de na- 


Ja han passat (quasi) 20 anys 
des que el desembre de 1988 
es fundà Maulets a Lligordà. 

Redacció 

Sants 


L’organització va néixer amb la inten¬ 
ció de mobilitzar el jovent dels Països 
Catalans per la seva llibertat i per la 
justícia social, i la seva història va 
lligada a les JIR, amb les quals van 


cional i superar la gran mancança que 
signifiquen Barcelona i València per a 
l’independentisme com a espais on 
els és enormement difícil connectar 
amb la població. 

Rafael Escobar, militant de l’orga¬ 
nització Endavant, va coincidir amb 
Tomeu Martí en la necessitat d’anar 
teixint xarxes, construint espais pro¬ 
pis i fomentant l’organització de base 
per fer avançar l’independentisme. 
Per aquest ponent, com ja havien 
apuntat d’altres ponents al llarg del 
dia, l’autodeterminació no és un punt 


culminar un procés d’unitat del 
jovent independentista i revolucio¬ 
nari l’any 1999 a Berga (el Berguedà), 
ara fa ja 9 anys. 

Vint anys són molt i també són 
moltes les coses que es podrien re¬ 
cordar del pas del temps. Algunes de 
bones, com ara manifestacions multi¬ 
tudinàries o campanyes de conscien¬ 
ciació dirigides al jovent dels Països 
Catalans, i d’altres més difícils, com 
ara la repressió o l’assassinat de Gui¬ 
llem Agulló fa 15 anys en mans d’un 


d’arribada sinó un procés, una eina 
per a la construcció nacional. 

El col·lectiu editor de La Fàbrica pu¬ 
blicarà les diverses ponències presen¬ 
tades i també el debat posterior que 
es va generar. La voluntat dels impul¬ 
sors del seminari no és marcar les lí¬ 
nies que ha de seguir aquest movi¬ 
ment polític, sinó aportar un corpus 
de reflexió teòrica per col·laborar en 
la maduració del moviment. 


Més informació: 
www. lafabrica.cat 


feixista que, en aquests moments, es 
passeja tranquil·lament pel carrer. 

ACTES COMMEMORATIUS 

El dissabte 5 d’abril es dugué a terme 
un acte pels 20 anys a Arenys de Mar, 
que va constar d’una xerrada amb an¬ 
tics i actuals militants de la comarca 
del Maresme, un sopar popular, un 
concert de Miquel Roig i un final de 
festa amb el PD Fot-li-foc. 

Durant aquest any l’organització 
durà a terme campanyes i actes per 
celebrar aquest aniversari, i ja es pot 
avançar que el tercer cap de setmana 
de juliol el Rebrot tornarà a Berga. 


Vint anys de Maulets 




CASTELLERS 


SANIS 

Cj Vallesp i ïfi wwrt.bofinoes.-cat 

Què és el Servei 
Civil Internacional 
Catalunya? 



Grup de voluntaris de l’intercanvi juvenil 24 mirades sobre el Raval. SCI 


L'SCI-Catalunya és una ONC 
creada el 1982 per impulsar 
iniciatives de promoció de la 
pau. És part de la xarxa 
internacional de l'SCI, que va 
néixer el 1920 per fomentar 
activitats de voluntariat 
internacional com a eina de 
construcció de pau. 
Actualment l'SCI està present 


als cinc continents amb més 
de 40 branques i entitats amb 
qui col·labora. 

SCI-Catalunya 

El Servei Civil Internacional (SCI) 
treballa conjuntament amb altres or¬ 
ganitzacions del nostre país i amb so¬ 
cis internacionals per fomentar el 
diàleg intercultural, el coneixement 
mutu entre els pobles, la justícia so¬ 


cial i el desenvolupament sostenible 
com a premisses per a la pau. 

L’eix de la feina de promoció de la 
pau és l’intercanvi entès com una ex¬ 


periència personal, com un mecanis¬ 
me d’aprenentatge o com a part d’un 
procés comunitari. L’intercanvi és un 
fi en ell mateix com a diàleg intercul¬ 
tural i un mitjà molt poderós per a la 
construcció d’una pau justa i estable. 

OPORTUNITATS DE 
VOLUNTARIAT INTERNACIONAL 

Des de l’SCI es desenvolupen camps 
de treball, voluntariat de llarga dura¬ 
da o intercanvis juvenils, en què vo¬ 
lem fomentar noves formes de convi¬ 
vència que promouen la tolerància i 
ens ensenyen a qüestionar-nos les 
nostres actituds. Cada any enviem 
més de 100 persones a altres països i 
en rebem prop de 100 a Catalunya. 

D’altra banda, també organitzem 
cursos, jornades, seminaris i cicles 
formatius per obrir espai a l’opinió, 
presentar discursos alternatius i facili¬ 
tar una presa de consciència. Es fo¬ 
menta la formació com a motor de 
canvi i la força del treball en xarxa. 

COOPERACIÓ PER 
AL DESENVOLUPAMENT 

Un altre dels àmbits en què intenta 
actuar l’SCI són els processos de des¬ 
envolupament participatius que sor¬ 
geixen de la societat civil mateixa a 
països que intenten superar una si¬ 
tuació de conflicte violent. Col·labo¬ 
rem amb organitzacions locals del 
país amb les quals compartim valors i 
principis d’actuació. En l’actualitat te¬ 
nim projectes en execució a Guate¬ 
mala, Palestina, el Líban i l’Afganistan. 


Més informació: 
www.sci-cat.org 


ESPAI DE TREBALL 


Salaris 
precaris (II) 

Marc Faustino i Vidal 

A l’hora de parlar de salaris, diferen¬ 
ciem el que és el salari nominal (la 
quantitat monetària que rep una 
persona) del que és el salari real (la 
quantitat de béns i serveis que una 
persona pot adquirir amb el salari 
nominal). El salari real és el poder 
de compra que hom té. 

Perquè un salari nominal no 
perdi capacitat adquisitiva, una de 
les accions que cal fer és actualitzar- 
lo periòdicament. Això s’anomena 
clàusula de revisió salarial, i serveix 
perquè el salari no pateixi una ero¬ 
sió que no permeti satisfer les pos¬ 
sibles necessitats d’una persona. 

Un dels grans problemes de la 
revisió salarial és que quan es revisa 
el salari nominal no es fa d’acord 
amb el salari real actual, sinó d’a¬ 
cord amb un salari real anterior. Els 
preus dels béns i serveis que es fan 
servir de referència ja han pujat una 
quantitat determinada durant el 
període anterior, mentre que el 
salari nominal no ha variat i, quan 
s’actualitza, no es fa segons la quan¬ 
titat que han evolucionat els preus. 

Posem un exemple pràctic de 
l’esquerda salarial que existeix en¬ 
tre el salari nominal i el salari real. 
L’any 2002, lkg de pastanagues 
costava 0,79 € i, l’any 2007, costava 
1,10 €. Malgrat que l’augment ab¬ 
solut de 0,31 € podria ser anecdò¬ 
tic, el que no ho és pas és l’augment 
percentual del 39%, davant de la 
pujada salarial, que ha estat d’un 
4,16% entre les mateixes dates. 

De l’exemple en podem extreu¬ 
re que ara mateix la lluita sindical 
no pot centrar-se en la clàusula de 
revisió salarial perquè implica per¬ 
petuar les esquerdes salarials. La 
lluita sindical ha de centrar-se en 
l’establiment de nous salaris nomi¬ 
nals que s’apropin als salaris reals 
que han de satisfer la gent i que dei¬ 
xin enrere conceptes com el mileu- 
risme i rinframilaurisme. 


Per a consultes: 
laburxa@barrisants.org 


Activitats actuals de l'SCI-Catalunya 


CAMPS DE TREBALL 
VOLUNTARI INTERNACIONAL 

Els camps de treball voluntari 
internacional són la participació 
en un projecte de treball volun¬ 
tari compartit entre persones lo¬ 
cals i d’altres internacionals. 

Són una eina per a la construc¬ 
ció de la pau a través de la con¬ 
vivència intercultural que volun¬ 
taris de totes les edats i proce¬ 
dències experimentaran durant 
aproximadament 15 dies. 

Les temàtiques dels camps 
són variades: des de temes d’e¬ 
cologia, passant per refugiats i 



minories ètniques, fins a pau i 
desarmament. A més, molts 
camps estan adaptats per a per¬ 
sones amb discapacitats físi¬ 
ques, psíquiques o sensorials, i 
també per a famílies amb 
infants. 

A Catalunya també es fan 
camps de treball en què hi par¬ 
ticiparan persones d’altres paï¬ 
sos. Per aquest motiu es bus¬ 
quen coordinadors que siguin el 
pont entre els voluntaris i l’or¬ 
ganització d’acollida d’aquí. A 
més, també suposa la convivèn¬ 
cia amb el grup i el treball con¬ 
junt per a la pau. 

CICLE DE VAQUERIES ‘DRETS 
HUMANS I CONFLICTE: 
VULNERACIONS A L’ORIENT 
MITJÀ I L’ÀSIA CENTRAL’ 

Cada divendres, a les 19 h, fins 
al 27 de juny ens trobem a la 
Vaqueria de l’SCI per parlar so¬ 
bre els Drets Humans i els con¬ 
flictes actuals. La seu de l’SCI 
està situada al Raval, en un lo¬ 
cal que fa anys havia estat una 
vaqueria on s’hi venia llet fres¬ 
ca. Així doncs, aquest espai és 
el que ara utilitzem per a xerra¬ 
des i debats on assistiran, entre 
altres, Eman Ahmed Khammas 
(advocada iraquiana pels drets 
humans) i Jordi Tejel (director 
del Centre d’Informació i 
recerca sobre el Poble Kurd). 


JORNADES COMMEMORATIVES 
DEL NAQBA’ (EL DESASTRE) 

El 1948, aproximadament les 
711.000 persones que vivien a 
Palestina van haver d’iniciar un 
èxode com a conseqüència de la 
guerra araboisraeliana. El terri¬ 
tori palestí va passar a formar 
part de l’Estat d’Israel fins a 
l’actualitat. 

Diverses entitats, entre les 
quals l’SCI-Catalunya, organitzen 
les següents activitats. 

- 14 de maig, a les 19 h, al 
CCCB. Xerrada que comptarà 
amb la participació de Salah 
Jamal, Leila Khaled (presidenta 
de la Unió General de Dones 
Palestines i membre del Consell 
Nacional Palestí), Comunitat 
Palestina de Catalunya, Ghada 
Mansor (poetissa), Ali Khettar 
(poeta), Habibi El Dik (músic) i 
Marina Rossell. 

- 17 de maig, a partir de les 
10.30 h, al parc de l’Estació del 
Nord. Jornada lúdica (concerts, 
exposicions, contes, etc.). 

MOVIMENTS SOCIALS 
I GOVERNABILITAT GLOBAL 

Arran del cicle de xerrades so¬ 
bre Moviments socials i governa- 
bilitat global, aquest mes es pu¬ 
blica un dossier que recull una 
síntesi de les xerrades i també 
aporta textos escrits pels po¬ 
nents de les xerrades. 

Cu Itu ra 


Els caus i els 
esplais no 
s’aturen 



Trobada del Xi-Barri a la rambla de Badal. AGUS GIRALT 


Aquest mes d'abril les 
entitats de lleure de Sants 
han organitzat una sèrie 
d'activitats obertes al barri 
per promocionar les seves 
activitats i evidenciar la 
tasca educadora que fan 
monitores i monitors. 

Agus Giralt 

Sants 


El 12 d’abril es va celebrar al parc 
de l’Espanya Industrial l’Acampa- 
Sants, una trobada de caus i esplais 
que va reunir uns 600 nens i nenes 


per participar en les diverses activi¬ 
tats que hi havia preparades (vegeu 
el número 117 de la burxa). La 
festa, que va ser tot un èxit, va aca¬ 
bar amb un concert d’Oriol Canals. 

Les activitats dutes a terme per 
les entitats de lleure del barri, pe¬ 
rò, no van acabar aquí: el 26 d’abril 
va tenir lloc la festa del Xi-Barri. 
Aquesta festa, que ja ha arribat a la 
tercera edició, s’ha consolidant 
com una autèntica trobada popular 
a la rambla de Badal. Organitzat per 
l’esplai Xiroia, el Xi-Barri ha aplegat 
enguany una sèrie d’activitats rela¬ 
cionades amb la cultura popular, i 
ha comptat amb la participació dels 
Diables i Tabalers de Sants i dels 


Geganters de Sants (que han fet 
coincidir la trobada anual de colles 
geganteres de Barcelona amb 
aquesta festa). La música va córrer 
a càrrec dels Nous Espectres, un 
grup de rock santsenc, i els ritmes 
més càlids de Sonason i Sotazero. 

Al Xi-Barri d’enguany la solidari¬ 
tat i el foment de la lectura també 


han tingut el seu espai. Per una 
banda, amb la marató de recollida 
de llibres que facilitaran la creació 
de biblioteques a Sud-amèrica. Per 
un altra, amb l’anunci de la publi¬ 
cació del llibre escrit pels mateixos 
nens i nenes de l’esplai, anomenat 
Contes per un món millor. 


El Sant Jordi de les entitats 



Paradeta de l’entitat Espuma la Diada de Sant Jordi. AGUS GIRALT 


El Sant Jordi d'enguany a 
Sants ha tornat a ser 
quelcom més que una festa 
comercial. Moltes de les 
entitats i els col·lectius del 
barri han participat en la 
festa de manera activa. 


Agus Giralt 

Sants 


Tant a la carretera de Sants com a al¬ 
tres carrers del barri, moltes entitats 
van muntar paradetes de roses per 
autogestionar els seus projectes. En¬ 
tre d’altres, els passejants van poder 


trobar els Diables de Sants i els caus 
i esplais Skues, Montserrat Xavier, 
Puig i Moliner i Espurna. Altres enti¬ 
tats santsenques, com ara el Casal In¬ 
dependentista, i projectes com la co¬ 
operativa autogestionada La Ciutat 
Invisible van participar muntant pa¬ 
radetes i mantenint l’esperit més rei¬ 
vindicatiu d’aquesta diada. 

D’altra banda, és important desta¬ 
car l’aparició de llibres autoeditats 
per entitats santsenques. Entre els 
que han aparegut per Sant Jordi i els 
que ho faran d’aquí a poc temps, 
destaquen el llibre Contes per un 
món millor, escrit i il·lustrat pels 
nens i nenes de l’Esplai Xiroia; el Se¬ 
gon recull de contes antiautoritaris, 
del col·lectiu Negres Tempestes, i es¬ 
pecialment el llibre que l’Assamblea 
de Barri de Sants publicarà a finals 
de maig, on faran una presentació 
dels col·lectius que en formen part. 


El cas 
Scala, a 
l’Espai Obert 

Agus Giralt 

Sants 


El passat 15 d’abril es va presentar a 
l’Espai Obert el llibre El caso Scala. 
Terrorismo de estado y algo mas, 
amb la presència del mateix autor, 
Xavier Caíïadas -un dels militants 
anarquistes que van ser represaliats 
en aquella coneguda maniobra poli- 
cial per acabar amb la força del movi¬ 
ment llibertari. 

El 15 de gener de 1978 un gran in¬ 
cendi va destruir la sala d’espectacles 
Scala i va provocar la mort de quatre 
treballadors. Els presumptes autors 
de l’atemptat van ser identificats per 
la policia entre les 10.000 persones 
que acabaven de participar en la ma¬ 
nifestació convocada per la CNT con¬ 
tra els Pactes de la Moncloa. 


Acció 

antimilitarista 
al Saló de 
l’Ensenyament 

Redacció 

Sants 


En el marc de la campanya «Desmilita- 
ritzem l’educació, desmilitaritzem el 
Saló de l’Ensenyament», impulsada per 
diverses ONG i col·lectius per la pau, 
un grup de set activistes vestits amb 
granotes blanques va protagonitzar 
una acció per protestar contra la pre¬ 
sència de l’exèrcit a la fira. 

Els activistes es van llençar pintura 
vermella per damunt davant de la 
parada de l’exèrcit, i van desplegar una 
pancarta amb el lema «Les armes no 
eduquen, maten». L’acció va acabar 
quan els Mossos d’Esquadra es van 
emportar bruscament els activistes i 
tres persones que cobrien informa¬ 
tivament l’acció. 


El mostrador 


S egur que algun cop hem sen¬ 
tit a dir allò que quan com¬ 
prem un producte és com si 
estiguéssim votant. I és ben 
cert. Però tan important és 
quins productes decidim comprar com 
el lloc on decidim comprar-los. I és que 
des de l’obertura del primer supermer¬ 
cat al nostre país, a finals del 1950, el 
model de la gran distribució no ha fet 
més que créixer, i ha canviat el com, 
l’on i el que consumim, generant greus 
impactes en els petits productors, en la 
pagesia, en el comerç local, en el medi 
ambient, en les condicions laborals de 
la gent treballadora i en el model de 
consum i de relacions socials. 

Però el pitjor de tot és que aquest 
model de la gran distribució se’ns ha 
venut com un gran avenç, i l’arribem a 


Supermercats? 

Mmm... 

No, gràcies! 

Cooperativa Germinal 


associar a idees com modernitat, ben¬ 
estar, comoditat i desenvolupament. 
Ara bé, darrere d’aquesta bonica façana 
s’amaga una realitat molt diferent. 

Avui dia el mercat dels aliments es 
concentra en ben poques mans, amb 
tots els perills que això pot tenir per a 
la nostra seguretat alimentària. A l’Estat 
espanyol cinc grans cadenes controlen 
la distribució de més de la meitat dels 
aliments que comprem: Carrefour (el 
23,7% de la quota de mercat), Merca- 
dona (16%), Eroski (7,4%), Alcampo 
(6,1%) i El Corte Inglés (2,3%). A més, 
si hi sumem la distribució duta a terme 
per les dues principals centrals de com¬ 
pra majoristes s’arriba al control del 
75% de la distribució d’aliments. I és 
que els impactes d’aquest model de su- 
permercadisme són ben palesos. El fet 



és que existeixen estudis d’elevat rigor 
científic que demostren com per cada 
lloc de treball que crea una gran super¬ 
fície en un municipi, se’n perden 1,5 
en els negocis preexistents. I de fet a 
l’Estat espanyol es tanquen una mitja¬ 
na d’l 1 botigues de barri diàries per 
culpa de les grans superfícies. 


La llista d’efectes nocius no s’acaba 
aquí. Les grans superfícies fomenten la 
precarització del treball i la reducció de 
l’oferta a una gamma limitada que, 
contra el que ens fan creure, decidei¬ 
xen elles unilateralment; promouen un 
model insostenible de producció d’ali¬ 
ments basat en una agricultura intensi¬ 
va no local sustentada pels agroquí- 
mics; apugen els preus dels aliments 
mentre obliguen els productors a ven¬ 
dre més barat; provoquen la generació 
de residus innecessaris i un llarg etcè¬ 
tera. Davant de tot això. el comerç local 
i de proximitat, els mercats municipals, 
i les cooperatives de consum ofereixen 
alternatives per exercir un consum més 
responsable que a la llarga, de ben se¬ 
gur, ens beneficiarà a tots i totes. 

Arreu 


QUÈ ESTÀ PASSANT ALS PAÏSOS CATALANS? 

En aquest apartat volem apropar-nos a la realitat del nostre 
país, des de Salses a Guardarmar i des de Fraga a Maó. Des de 
la burxa volem contribuir a la coneixença del nostre passat 


immediat, de les problemàtiques actuals, tant socials com 
ecològiques i econòmiques, i dels moviments populars que 
ens fan avançar. 



Concentració al cim de Collserola després de la marxa organitzada el 13 d’abril. MANUEL 


Collserola demana un 
nou marc de protecció 


La zona de Collserola, la part 
més alta de la ciutat, es troba 
rodejada: aïllament, fragmen¬ 
tació, pèrdua d'espai per 
raons especulatives i la conta¬ 
minació que genera la ciutat 
de Barcelona. La Plataforma 
Cívica per a la Defensa de 
Collserola està lluitant per 
aconseguir un nou marc de 
protecció. 

Irene 

Sants 


Els veïns i les veïnes de Collserola 
mantenen una lluita constant des de 
l’any 2001 per tal de conservar la 
serra i l’espai natural que l’envolta. Ja 
fa més de set anys, des que el desem¬ 
bre del 2001 es dugué a terme la pre¬ 
sentació en públic de la Plataforma 
Cívica per a la Defensa de Collserola 
(PCDC) a Can Coll. 

Les primeres reivindicacions sorgi¬ 
ren amb motiu de la urbanització del 
Centre Direccional Cerdanyola-Sant 
Cugat, amb 343 hectàrees i qualificada 
com la major operació urbanística d’a¬ 
quell temps en sòl urbanitzable a l’àrea 


metropolitana de Barcelona. El maig 
del 2006, la Generalitat autoritzava 
l’endeutament de 90 milions d’euros al 
Consorci (l’Institut Català del Sòl i 
l’Ajuntament de Cerdanyola del Vallès) 
per tal de construir el Centre Direccio¬ 
nal que comptaria amb una inversió 
total de 225 milions d’euros. Alhora, 
també es lluitava (i es lluita actual¬ 
ment) contra l’abocador metropolità 
de Collserola. Però aquí no s’acabava: 
cal sumar-hi el túnel d’Horta i la urba¬ 
nització de Torre Negra (a càrrec de 
l’empresa Núnez i Navarro). Si bé algu¬ 
nes lluites han estat tombades amb el 
temps per les empreses o per la matei¬ 
xa Generalitat, el moviment en defensa 
de Collserola està més viu que mai. 

LA DEMANDA: UN 
NOU MARC DE PROTECCIÓ 

La PCDC va fer públic l’any 2005 un 
manifest on es demanava la declaració 
de Collserola com a Parc Natural i on 
denunciava que el Pla general metro¬ 
polità (PGM) que estava en vigència era 
de l’any 1976 i estava totalment obso¬ 
let. També es feia referència a l’actitud 
«còmplice» i, en alguns casos, «promo¬ 
tora» d’agressions al medi natural per 
part de l’Administració, que encara que 
a partir del 2004 es va començar a plan¬ 
tejar millorar la protecció de la serra, 
no ho ha acabat de fer mai. Dins d’a¬ 
quest mateix manifest s’hi resumien els 


perills del plantejament urbanístic que 
s’estava duent a terme: l’aillament pro¬ 
vocat per la construcció del Centre Di¬ 
reccional; la fragmentació ocasionada 
per urbanitzacions i vies de trànsit ro¬ 
dat (aquí s’inclouria el túnel d’Horta, ja 
que, segons la PCDC, fomenta el trans¬ 
port privat entre el Vallès i Barcelona 
tot malmetent la serra de Collserola, 
augmenta el trànsit de vehicles a banda 
i banda del túnel i consolida el Centre 
Direccional); la pèrdua d’espai provo¬ 
cada pel gran nombre de projectes ur¬ 
banístics, i la contaminació generada 
per les emissions i els sorolls de la ci- 
mentera CEMEX (de Sant Feliu) i l’abo¬ 
cador metopolità de residus. Així 
doncs, es demanava un nou marc de 
protecció, ja que l’antic deixa fora de 
l’espai protegit un 30% dels espais na¬ 
turals o agrícoles de la serra. Aquest 
marc ha d’incloure set aspectes bàsics: 
moratòria urbanística, canvi en la clas¬ 
sificació del sòl del PGM, modificacaió 
de la xarxa viària prevista pel PGM, am¬ 
pliació dels límits del parc i ampliació 
del PEIN, creació de la figura d’espais 
associats al parc de Collserola, elimina¬ 
ció de les activitats extractives i preser¬ 
vació les rieres i el seu entorn. 

L’any 2006 va estar marcat per la ur¬ 
banització de la vall de Sant Just Des¬ 
vern i la tala d’arbres al Tibidabo per 
ampliar el parc d’atraccions, i l’any 
2007 la PCDC va reiterar la seva negati¬ 


va a la urbanització del parc d’atrac¬ 
cions i va fer sentir la seva veu i la seva 
disconformitat al Ministeri de Medi 
Ambient, així com a la Generalitat de 
Catalunya i l’Ajuntament de Barcelona. 
Un altre dels temes que preocupava la 
PCDC fou la intenció del Ministeri d’In¬ 
dústria d’ubicar les línies aèries de 
molt alta tensió (MAT) a la serra de 
Collserola. Casualment, el ministre d’a¬ 
leshores era Joan Clos, antic president 
del Consorci del Parc de Collserola, 
que en teoria gestionava i mirava de 
preservar aquest espai. 

COLLSEROLA, PARC 
NATURAL PERÒ INSUFICIENT 

El 30 de gener de 2008 el Departa¬ 
ment de Medi Ambient i Habitatge 
(DMAH) i l’Ajuntament de Barcelona 
van formalitzar l’acord per al nou 
Parc Natural de Collserola. Aquest 
guanya 51 hectàrees, però això no im¬ 
plica que desapareguin els vials pro¬ 
gramats al PGM del 1976. La conclu¬ 
sió de la PCDC, doncs, no pot ser po¬ 
sitiva: el DMAH i l’Ajuntament estan 
renunciant, de nou, a una protecció 
real del parc de Collserola. Hi haurà 
Parc Natural, però amb més infraes- 
tructures i més creixement urbanístic. 

El 13 d’abril, la PCDC (juntament 
amb altres entitats) va organitzar una 
marxa per Collserola per fer sentir la 
seva veu i per demanar la protecció 
definitiva de la zona. Aquesta marxa, 
que tenia tres punts de sortida, va 
comptar amb una participació molt 
elevada i la concentració convocada 
després va aplegar prop de 2.000 
persones al cim de Collserola. 


Més informació: 
http://collserola.org 


Zapatero, 

feminista... 

Zapatero ha fet 
ministres nou 
dones, entre elles 
Carme Chacón, la 
qual va entonar 
molt solemne¬ 
ment la frase 
«Viva Espana, 
viva el rey». 

... Francesc Baltasar, 
ecologista de debò 

Baltasar es 
cobreix de glòria 
proposant 
transvasaments i 
mesures insufi¬ 
cients per a la se¬ 
quera i el govern 
espanyol decideix 
tranvasar l’Ebre. 

SOLIDARITAT 


La Brigada 
d’Informació, 
jutjada per 
tortures 

L’Audiència Provincial va jutjar sis 
policies nacionals, entre ells qua¬ 
tre membres del Grup VI de la Bri¬ 
gada d’Informació, encarregats del 
control dels moviment socials. Van 
ser denunciats per un jove que va 
patir el trencament d’un timpà du¬ 
rant la seva detenció. Ell i dos nois 
més van ser detinguts el 4 d’octu¬ 
bre del 2004 sota l’acusació d’ha¬ 
ver llançat una ampolla de benzina 
contra la comissaria de Sants; acu¬ 
sació de la qual van quedar ab¬ 
solts. Segons l’Acció dels Cristians 
per l’Abolició de la Tortura i l’Asso¬ 
ciació Memòria contra la Tortura 
(membres de l’acusació popular 
del cas), haver arribat a judici és 
molt important, però mereix una 
menció especial el paper de la fis¬ 
cal, que no va presentar cap acusa¬ 
ció contra els agents. Les dues en¬ 
titats denuncien que durant l’any 
2006 hi va haver 144 denúncies 
per tortures i maltractaments, pe¬ 
rò que el 98% d’aquestes denún¬ 
cies no van arribar a la vista oral. 
La impunitat no permet eradicar 
aquestes pràctiques. 


Fes-te amic o amiga de 

la Burxa" 

Les subscripcions a la burxa acompliran dos 
objectius: fer-la arribar allà on la seva 
distribució no arriba i contribuir 
econòmicament al seu manteniment. 

Es pot fer de diverses maneres: mitjançant 
correu convencional, per domiciliació 
bancària o manualment (pots enviar-bo o 
deixar-ho al Terra d’Escudella, c/Premià, 20). 

Així que ja saps! 


Nom_ 

Cognoms_ 

Carrer i número_ 

Codi Postal_Població. 

Telèfon_DNI_ 


Vull rebre la burxa a casa □ 


Amic/amiga de 

LA BURXA 

3 euros/mes 


Col·laboració 
anual amb 

LA BURXA 


Aportacions 
voluntàries a 

LA BURXA 

□ 


□ 


euros 


5 euros/mes 


(escriure amb 

(36 euros l’any) 


(60 euros l’any) 


claretat) 


DOMICILIACIÓ BANCÀRIA 


Caixa/Banc 

Nom del titular 

CODI ENTITAT 

□ □□□ 

CODI SUCURSAL 

□ □□□ 

CODI SEGURETAT 

□ □ 

NÚM DE COMPTE 

□ 

□ 

□ 

□ 

□ 

□ 

□ 

□ 

□ 

□ 

Es prega que entregueu fins a nova ordre els rebuts que 
presentarà la burxa 

Data 

Signatura 

la Burxa 

JOAO PEDRO STEDILE: 

«Abans ens 
enfrontàvem a un 
terratinent 
endarrerit i ara ens 
enfrontem al capital 
internacional» 


És portaveu del Moviment 
dels treballadors Sense Terra 
(MST) gairebé des de la seva 
fundació l'any 1984. Ha visi¬ 
tat el nostre barri en una de 
les seves escasses visites a 
Europa per parlar en un acte 
del col·lectiu Araguaia al 
Casinet d'Hostafrancs. Encara 
que una jutgessa li ha orde¬ 
nat callar, adduint que les 
seves declaracions generen 
disturbis, amb la burxa no ha 
tingut pèls a la llengua. 

Guillem Sànchez I Barrull 

Hostafrancs 


Després de més de 20 anys ocupant 
terres, com es troba ara l’MST? 

Segueix creixent des del punt de vista 
orgànic, organitzatiu i d’acumulació 
de forces pròpies. Però estem afron¬ 
tant un període històric molt advers 
per a l’avanç de les conquestes socials, 
per a tot el poble que viu al camp. 

Per què? 

Les multinacionals estan dominant 
l’agricultura i amb la necessitat de 
biocombustibles s’ha generat un 
procés molt violent de concentració 
de la terra. 

Un efecte negatiu dels biocom¬ 
bustibles! 

Un més. Els biocombustibles (nos¬ 
altres no acceptem aquest terme per¬ 


què no té cap sentit anomenar-los bio 
i per això els anomenem agrocombus- 
tibles) representen l’aliança de les pe¬ 
troleres, les automobilístiques i el gran 
capital financer, que vol seguir amb 
aquest patró de guanys basat en el cot¬ 
xe. Llavors, li cal una justificació cap a 
la societat i utilitza els combustibles 
que no són tan dolents i poden fer bai¬ 
xar la contaminació. I així podran con¬ 
tinuar durant 30 o 40 anys més; men¬ 
trestant, ja pensaran altres tecnolo¬ 
gies, altres centres de guanys. 

Aleshores, aquestes multinacionals 
arriben al camp amb aquesta pila de 
diners, acaparen terres i imposen el 
monocultiu de la canya i del blat de 
moro per als seus agrocombustibles. 
Això genera un model agrícola 
expulsador de mà d’obra i agressiu 
amb el medi ambient, ja que utilitza de 
forma intensiva la maquinària i els 
agrotòxics. 

«Els agrocombus¬ 
tibles representen 
raliança de les 
petroleres, les 
automobilístiques 
i el capital 
financer» 

Llavors quin paper els queda als 
‘sense terra’? 

Nosaltres seguim ocupant terres, però 
resulta més difícil la conquesta. Abans 
ens enfrontàvem a un terratinent en¬ 
darrerit i ara ens enfrontem el capital 


Vinyeta 

la burxa és una revista editada per un equip de 
redacció que es troba cada dilluns al vespre al 
CSA Can Vies 
(c. Jocs Florals, 42) 

Periodicitat: mensual 

Telèfon de contacte: 93 422 16 13 
Adreça electrònica: laburxa@barrisants.org 
Plana web: www.barrisants.org/laburxa 

la burxa no es fa responsable dels articles d’opinió. 


r/ J S i ï r x\VÍ7i" Aquesta publicació té una llicència 
ftí Ïy-Ajír CREATIVE COMMONS RECONEIXEMENT- 

NO COMERCIAL. 

Sou lliures de copiar, distribuir i comunicar públicament l’obra amb les 
condicions següents: 

- Reconeixement. Heu de reconèixer el crèdit de l’obra de la manera 
especificada per l’autor o llicenciador. 

- No comercial. No podeu utilitzar aquesta obra per a finalitats 
comercials. 


Per veure una còpia d’aquesta llicència visiteu 
http://creativecommons.Org/licenses/by-nc/2.5/es/legalcode.ca 
o envieu una carta postal a Creative Commons, 559 Nathan Abbot Way, 
Standford, Califòrnia 94305, USA. 


En aquesta Burxa hi han col·laborat: 

Gemma Parera Àlvarez, Pau Canela, Soto, Bernat 

Joao Pedro Stedile va visitar el barri de Sants el mes de març. (H) 


internacional, que és el que ens dispu¬ 
ta la terra. Nosaltres volem repartir la 
terra entre els pobres, i ells la volen 
acaparar per a l’etanol. 

Però, com tot en el món, és contra¬ 
dictori. I la contradicció bona per a no¬ 
saltres és que això ha generat la 
necessitat d’una aliança més gran en¬ 
tre tots els camperols, no només els 
sense terra, i s’ha articulat un movi¬ 
ment molt més ampli. A més, s’ha 
produït una politització molt ràpida 
dels pagesos. Abans, quan ens oposà¬ 
vem al terratinent, l’enemic gairebé te¬ 
nia nom i cognoms, el coneixies. Ara 
ens enfrontem a una classe -la burge¬ 
sia internacional- i a un model tecno¬ 
lògic -el dels agrotòxics i l’enginyeria 
transgènica. Per tant, hem de pensar 
un model alternatiu que abans no 
teníem clar. 

Quin? 

El que anomenem model agroecològic 
i que resulta d’organitzar la producció 
a base de la feina del pagès, sense afec¬ 
tar el medi ambient i garantint uns ali¬ 
ments més sans i barats. I per aquest 
tercer punt és per on creiem que po¬ 
dem ampliar la nostra aliança amb la 
gent que viu a les ciutats. 

I aquest model és viable? 

La pregunta és a l’inrevés. És viable el 
seu model? Un model que desforesta, 
destrueix la biodiversitat, augmenta el 
canvi climàtic i genera crisis alimentà¬ 
ries, i no vull dir només fam, sinó tam¬ 
bé altres problemes com el de les va¬ 
ques boges que va trasbalsar Europa. 
Els catalans teniu un refrany que diu 
«Som el que mengem». Conté una ad¬ 
vertència molt clara. I la solució només 
es troba en mans dels pagesos que cul¬ 
tiven aliments saludables i prop d’on 
es consumiran. És el que anomenem 
sobirania alimentària. 


«La solidaritat 
funciona i és molt 
necessària» 

Si el capital s’organitza de forma 
internacional, per què no ho fa la 
pagesia? 

Aquest conflicte ha generat les condi¬ 
cions polítiques per ajuntar-nos amb 
altres moviments socials d’Europa, Co¬ 
rea, Mèxic, Argentina... en un espai 
que anomenem la Via Camperola In¬ 
ternacional. 

I aquesta aliança per a què serveix? 
Pot posar-ne un exemple? 

Fa uns mesos una multinacional suïssa 
de l’enginyeria transgènica, Syngenta, 
va pagar uns pistolers perquè anessin 
a un campament de l’MST que ocupa¬ 
va uns terrenys d’experimentació a Pa- 
ranà (al sud del Brasil) i matessin un 
company nostre. 

Via Camperola va prendre aquest 
cas com a propi i hem fet una campa¬ 
nya internacional. El 12 de desembre 
hi va haver manifestacions a diferents 
països i el 8 de març grups de dones 
rurals d’arreu del món es van mobilit¬ 
zar relacionant els drets de les dones i 
falimentació, ja que Syngenta mono¬ 
politza el blat de moro transgènic. I en 
la nostra opinió van ser aquestes mo¬ 
bilitzacions les que van frenar la victò¬ 
ria de l’empresa, fins al punt que ara 
mateix aquesta calla i nosaltres seguim 
prenent el seu camp. No ens en van fer 
fora, allà estem i la lluita continua. 

Així que funciona. 

I tant! Funciona i és molt necessària, 
tant de bo els catalans ens ajudin pres- 
sionant el consolat suís o, si hi ha algu¬ 
na oficina de Syngenta, mobilitzant-se. 


Agenda 


[CADA DILLUNS I 21.30] 


TROBADES CINEFILES 
La femme fatale al cine negre 

[TETERIA MALEA] 



lililMillKf rJiIiliM 

FESTA DE CELEBRACIÓ I 
AGRAÏMENT DELS 
CONDUCTORS/ES DE TMB 

[COTXERES DE SANTS] 


■HBB 

CINE FÒRUM: CICLE POLÍTIC 
DELS ANYS 
SEIXANTA-SETANTA 


[ESPAI OBERT] 


[DISSABTE 10 I 18.00] 


XV ANIVERSARI DELS 
BORINOTS 

Castell de dones, pilars 
participatius, circ, concert... 

[PLAÇA BONET I MUIXÍ (PLAÇA MÀLAGA)] 

X ANIVERSARI DEL HONKY 
TONK 

[CASINET D’HOSTAFRANCS] 


[IUMENGE 11 | 12.00] 


ACTUACIÓ CASTELLERA 

LAÇA BONET I MUIXÍ (PLAÇA MÀLAGA)] 


[PLA 




[DIVENDRES 23 | 20.00] 


ELS DIVENDRES, FARANDULA 

Cicle d'espectacles: Pau Riba 

[CASINET D'HOSTAFRANCS] 


[DIUMENGE 25 | 10.00] 


FIRA DE COL·LECTIUS DE 
SANTS 

COTXERES DE SANTS] 


[DIJOUS 29 I 18.30] 


ACTE PER L’APOSTASIA 
COL·LECTIVA AL BARRI DE 
SANTS 

ESPAI OBERT] 




SETMANA D’ACTES DE 
L’XI ANIVERSARI DE CAN VIES 

Vermut i cercaquintos 


ii h 'Humor amarillo' 
19 h Passi de curts 


[DILLUNS 12 |11.00] 


Ruta històrica pel barri de 
Sants 


[DIMECRES 14 


Sopar de celebració 


[DIVENDRES 16 | 19.00] 


Nit de cabaret 

18 h Manifestació 
22 h Concert 



[DIUMENGE 18 | 10.00] 


Okupi Champions Lik 


ESTIGUEU ATENTES A LES 
CONVOCATÒRIES CONTRA 
L'EMPRESONAMENT 
DEL FRANKI DE TERRASSA 


CAN VIES Jocs Florals, 42 ] [ CENTRE SOCIAL DE SANTS Olzinelles, 30 ] [ CASAL INDEPENDENTISTA Premià, 31 ESPAI OBERT Violant d’Hongria, 71 LA CIUTAT INVISIBLE Riego, 35 TERRA D’ESCUDELLA Premià, 20 
j TETERIA MALEA Riego, 16 ] [ PIM PAM FILMS Valladolid, 25 ] [ CASTELLERS DE SANTS Vallespir, 28 www.borinots.cat [ DIABLES DE SANTS www.diablesdesants. org ATENEU LLIBERTARI Maria Victòria, 10 


































































